Ontploffing by Denel-aanleg het ‘hele gebou verwoes’Die toneel by die Rheinmetall Denel-depot in Somerset-Wes in die Wes-Kaap (3 September 2018). Foto: Phando jikelo/African News Agency Rheinmetall Denel Munition het in ŉ verklaring gesê die ontploffing Maandagmiddag by sy depot in Somerset-Wes in die Wes-Kaap het die hele gebou verwoes. Plofmure in die onmiddellike omgewing is ook beskadig. Norbert Schulze, uitvoerende hoof van Rheinmetall Denel, het gesê die maatskappy het Stad Kaapstad verseker dat die rookwolk ná die ontploffing geen bedreiging inhou vir die algemene publiek nie. “Alle nodige voorsorgmaatreëls is getref en die ondersoek duur voort,” het hy gesê. Maroela Media het vroeër berig Theo Layne, hoof van die brandweer van Stad Kaapstad, het bevestig minstens agt persone is dood in die ontploffing. Brandbestryders is Maandagmiddag omstreeks 15:45 na die toneel ontbied. “Die uitvoerende raad en personeel van die Rheinmetall Group betreur die verlies van ons kollegas. Ons dink aan hulle en hul vriende en familielede. Ons wens daar was meer wat ons kon doen om hul hartseer te verlig,” het Schulze bygevoeg. “Kundiges is reeds besig om die oorsaak van die voorval en omvang van die skade te bepaal. Ons kan nie verder kommentaar lewer of besonderhede bekend maak terwyl die ondersoek voortduur nie.” Lungi Mnganga-Gcabashe, voorsitter van die portefeuljekomitee oor openbare ondernemings, het gesê die komitee betuig sy meegevoel met die naasbestaandes van die slagoffers. Sy het wetstoepassers versoek om die oorsaak van die ontploffing te ondersoek. Times Live het berig een van die slagoffers, Jason Hartzenberg (21), het daarvan gedroom om eendag ŉ polisiebeampte te word. Hy het pas sy toelatingseksamen suksesvol geslaag. Hartzenberg was een van 10 persone wat besig was om dryfmiddels vir artillerieladings te meng toe die ontploffing plaasgevind het. EWN het intussen berig daar was die afgelope 10 jaar vier veiligheidsvoorvalle by Rheinmetall Denel Munition, drie in Somerset-Wes en een by Arlington. Volgens EWN het Schulze gesê daar was ŉ lekkasie by een van die tenks op die perseel, maar dat dit nie enige effek op die werkers in die omliggende gebied gehad het nie. Die staatsbeheerde wapenvervaardiger Denel het ŉ 49%-aandeel in Rheinmetall Denel Munition (Edms) Bpk.